Menningarfélag Akureyrar leggur til að Akureyrarbær sæki um að verða menningarhöfuðborg Evrópu árið 2030. Framkvæmdastjóri félagsins telur að Akureyri standi fyllilega undir nafnbótinni.
Á hverju ári útnefnir Evrópusambandið tvær borgir eða bæi í Evrópu til að bera titilinn menningarhöfuðborg Evrópu. Tilgangurinn er að efla fjölbreytta menningarflóru álfunnar en einnig að fagna sameiginlegum áherslum í menningarmálum. Þuríður Helga Kristjánsdóttir framkvæmdastjóri Menningarfélags Akureyrar vill að bæjaryfirvöld stefni á að Akureyri verði menningarhöfuðborg Evrópu árið 2030.
Við lítum á þetta sem ákveðið tækifæri fyrir Akureyri, bæði til þess að lyfta upp menningarlífinu og sýna fram á alla þá starfsemi sem fer hér fram. Allt þetta gróskumikla starf og þessa atvinnumennsku sem fer hér fram í menningarmálum.
Til að Akureyri eigi möguleika sem menningarhöfuðborg þurfa bæjaryfirvöld að mynda sér skýra framtíðarsýn á menningarmálum. Þuríður telur að Akureyri geti fyllilega staðið undir nafnbótinni þar sem menningarstarf í bænum sé öflugt og meira en gerist í mun stærri samfélögum. Til að mynda sé á Akureyri atvinnuleikhús, sinfóníuhljómsveit og stórt menningarhús.
Ef bærinn yrði menningarhöfuðborg væri það ekki bara Akureyri sem hefði hag af verkefninu.
Við erum líka að hugsa um þetta í samstarfi við stærra svæði, samtök sveitarfélaga á Norðurlandi og í rauninni held ég líka að þetta samvinnuverkefni nái langt út fyrir Akureyri því það eru þá menningarstofnanir, hvort sem er á Siglufirði eða á Húsavík sem ná þarna ávinningi við þetta samevrópska samstarf.